КОЈ Е ПОВАЖЕН

Во еден селски двор се препираа: коњот, овцата, кучето, петлето и кокошката .

 – Јас сум најважен – се јави прв коњот.

 – Јас ја влечам колата полна со дрва и сиот товар го носам на мојот грб. Без мене ништо не се може.

 – Вистина е тоа што вели коњот – се јави овцата. – Но што би правеле луѓето без мене? Јас им давам млеко, а и мојата волна тие ја користат за топла облека и покривка. Дури и моето месо може да се употреби за јадење, а тоа е полно со витамини, а од моето млеко луѓето прават полно млечни производи. Затоа коњу не можеш да речеш дека си поважен од мене, беее, беее!

 – Големи фалбаџии сте вие – се јави кучето. – Што ќе се случи ако некогаш лошиот волк се настрави и посака да си касне мевце, а и лисицата може да посака пиле или кокошка?! Е, е, еее, другари мои, јас сум најважен. Ја чувам куќата од непријатели, јас сум вашиот најверен другар. Аууу – заржа остро на крајот кучето.

 – Кукурикуу – закукурика петлето од една гранка. – Кој ќе го разбуди наутро стопанот ако не сум јас, а ако не се стане навреме, работите остануваат несработени. И сега да ве прашам јас има ли нешто поважно од тоа?!

 Уште не беше завршило петлето кога од некаде се раскокодака кокошката:

 – Јас му носам на стопанот јајца и од моите јајца се изведуваат мали пиленца, а јас ги чувам и ги учам. Значи, без мене тие не можат да живеат, а има ли нешто поважно од тоа?

 Ова го чу стопанот, па рече:

 – Без потреба се расправате. Сите вие подеднакво сте важни. Секој од вас врши важна работа и јас не би можел без вас ништо да работам.

 Животните се погледнале и рекле:

 – Така е, и ние не би можеле да живееме без тебе.